അജിതയ്ക്കു മനസുണ്ട്, കാലെത്തുന്നില്ല അവണൂര്: പഠിക്കാന് മനസുണ്ട്, കഴിവും. പക്ഷേ, അവണൂര് വരടിയം കവളപ്പാറ കോളനിയിലെ നിര്ധന കുടുംബത്തിലെ അജിത22യ്ക്കു തടസം തന്റെ കാലിന്റെ വൈകല്യമാണ്. കോവിഡ് അടച്ചിടലിനുശേഷം സ്കൂളുകളില് ക്ലാസുകള് ആരംഭിച്ചെങ്കിലും പേരാമംഗലം ദുര്ഗാവിലാസം സ്കൂളിലെ പ്ലസ്ടു വിദ്യാര്ഥിനിയായ അജിതയ്ക്കു സ്കൂളിലെത്താന് കടന്പകളേറെയാണ്. കൂലിപ്പണിക്കാരനായ അച്ഛന് കാശു സൈക്കിളിലോ സ്കൂട്ടറിലോ കയറ്റിയാണ് അജിതയെ മുന്പ് സ്കൂളിലെത്തിച്ചിരുന്നത്. പണിയുള്ള ദിവസങ്ങളില് കാശുവിനു കൊണ്ടുപോകാനാകില്ല. ആ ദിവസങ്ങളില് അമ്മ തങ്കമോ സഹോദരിമാരോ ചുമലിലേറ്റി അജിതയെ സ്കൂളിലെത്തിക്കുകയാണ് പതിവ്. ഇനിയും ഇതു തുടരാനാകില്ല. കടബാധ്യതയും കുടുംബത്തിലെ ദൈനംദിന ചെലവുകളുമായി കാശുവിന് ഒരു ദിവസംപോലും തൊഴില് നഷ്ടപ്പെടുത്താന് കഴിയാത്ത അവസ്ഥയാണ്. തങ്കയ്ക്കു വീട്ടിലെ തിരക്കുകളും സഹോദരങ്ങള്ക്കു പഠനത്തിരക്കുകളുമുണ്ട്. ആറാംവയസില് പനി വന്നതിനെതുടര്ന്ന് അരയ്ക്കു താഴെ ചലനശേഷി നഷ്ടപ്പെട്ടതാണ് അജിതയ്ക്ക്. പഠിക്കാനുള്ള അതിയായ ആഗ്രഹം മനസിലാക്കി എന്തു ബുദ്ധിമുട്ട് സഹിച്ചാലും മകളെ പഠിപ്പിക്കണമെന്നു മാതാപിതാക്കള് തീരുമാനമെടുത്തു. ഒന്നുമുതല് ഏഴാം ക്ലാസുവരെ വരടിയം സ്കൂളിലും 10 വരെ അവണൂര് ശാന്ത സ്കൂളിലും ആയിരുന്നു പഠനകാലം. പ്ലസ്ടുവിനു പേരാമംഗലം ദുര്ഗാവിലാസത്തിലും ചേര്ന്നു. ഇതിനിടെ ചികിത്സയ്ക്കും മറ്റുമായി വര്ഷങ്ങളോളം പഠനം മുടങ്ങി. ചികിത്സയ്ക്കു ഫലം കാണാതായതോടെ പഠനം തുടര്ന്നു. കോവിഡ് കാലത്തു സ്കൂള് അടച്ചിരുന്നതിനാല് ഓണ്ലൈനിലായിരുന്നു ഒന്നരവര്ഷമായി പഠനം. പണിതീരാത്ത വീട്ടിലാണു മൂന്ന് പെണ്മക്കളും അച്ഛനും അമ്മയും അടങ്ങുന്ന കുടുംബം താമസിക്കുന്നത്. വര്ഷങ്ങള്ക്കു മുന്പ് ഇവരുടെ വീട് ആന തകര്ത്തിരുന്നു. അന്നു വീടു പുനര്നിര്മിച്ചു നല്കുമെന്ന് അധികൃതര് വാക്കു നല്കിയിരുന്നെങ്കിലും പാലിക്കപ്പെട്ടില്ല. പ്രളയകാലത്തു വീടു പൂര്ണമായി തകര്ന്നു. പിന്നീട് ചെറിയ ഷെഡ് കെട്ടി അതിലായി താമസം. കോവിഡിനു മുന്പ് പട്ടികജാതി വികസന വകുപ്പില്നിന്ന് അജിതയ്ക്കു പഠനമുറിക്കുവേണ്ടി ഒന്നരലക്ഷം രൂപ അനുവദിച്ചിരുന്നു. ആ പണവും ഭൂമി പണയം വച്ചുകിട്ടിയ തുകകൂടി ചേര്ത്തു വീടിന്റെ നിര്മാണം ആരംഭിച്ചെങ്കിലും പാതിവഴിയില് മുടങ്ങി. നല്ലൊരു വീടും വിദ്യാഭ്യാസവും സ്വപ്നം കാണുന്ന അജിതയ്ക്കു തുടര്പഠനത്തിനു സുമനസുകളുടെ ഇടപെടല് വേണം. പഠനത്തിനുവേണ്ടി പേരാമംഗലത്തുള്ള സ്കൂളില് എത്തിച്ചു തിരികെ കൊണ്ടുവരാന് ആരെങ്കിലും വാഹനങ്ങള് തരപ്പെടുത്തി കൊടുക്കണമേ എന്നുള്ള പ്രാര്ഥനയിലാണ് ഈ കുടുംബം. c